บลจ.กรุงศรีคาดเงินนอกหนุนหุ้น1,300จุด
บลจ.กรุงศรี คาดหุ้นไทยมีโอกาสวิ่งแตะ 1300 จุด ได้หวังเม็ดเงินต่างชาติหนุน ตั้งแต่ต้นปีเงินไหลเข้าหุ้นไทย 1,898 เหรียญสหรัฐ
19 มี.ค. 2555

บลจ.กรุงศรี คาดหุ้นไทยมีโอกาสวิ่งแตะ 1300 จุด ได้หวังเม็ดเงินต่างชาติหนุน ตั้งแต่ต้นปีเงินไหลเข้าหุ้นไทย 1,898 เหรียญสหรัฐ
นายประภาส ตันพิบูลย์ศักดิ์ ประธานเจ้าหน้าที่บริหารการลงทุน บริษัทหลักทรัพย์จัดการกองทุน (บลจ.) กรุงศรี เปิดเผยว่า  คาดการณ์ว่าดัชนีหุ้นไทยในปีนี้มีโอกาสปรับเพิ่มขึ้นที่ระดับ 1300-1330 จุดได้ จากเม็ดเงินต่างชาติที่ไหลเข้ามาลงทุนอย่างต่อเนื่อง ขณะที่ปัจจัยพื้นฐานเศรษฐกิจของไทยมีแนวโน้มเติบโตและกำไรบริษัทจดทะเบียนในปีนี้และปีหน้าคาดว่าจะเติบโตสูงสุดในภูมิภาคเอเชียน่าจะดึงความสนใจของนักลงทุน
"บริษัทได้ประเมินกำไรบจ.ปีนี้โต 16% และปีหน้าโต 15% ซึ่งสูงกว่าเอเชียที่เติบโตเฉลี่ยปีละ 12% และหากดัชนียังยืนเหนือ 1,000 จุดได้โอกาสที่จะทดสอบ 1,300 จุดก็เป็นไปได้ จากต้นปีที่ประเมินไว้ในกรอบ 900-1,200 จุดในปีนี้"นายประภาส กล่าว 
สำหรับเม็ดเงินต่างชาติที่ไหลเข้ามาลงทุนในตลาดหุ้นไทยตั้งแต่ต้นปีถึงวันที่ 12 มี.ค.2555 รวมทั้งสิ้น 1,898.2 ล้านเหรียญสหรัฐ หรือเติบโต 462.8% เมื่อเทียบกับช่วงเดียวกันของปีก่อน โดยประเมินแนวโน้มอัตราการขยายตัวของเศรษฐกิจไทยปีนี้จะอยู่ที่ 5.6% และเดือนหน้าจะปรับประมาณการใหม่หลังจากรัฐบาลได้เริ่มนโยบายที่จะเข้ามาควบคุมราคาสินค้าอุปโภคและบริโภคภายในประเทศมากขึ้น